Document ID: 32010R0757

KOMISSION ASETUS (EU) N:o 757/2010,
annettu 24 päivänä elokuuta 2010,
pysyvistä orgaanisista yhdisteistä annetun Euroopan parlamentin ja neuvoston asetuksen (EY) N:o 850/2004 liitteiden I ja III muuttamisesta
(ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon pysyvistä orgaanisista yhdisteistä sekä direktiivin 79/117/ETY muuttamisesta 29 päivänä huhtikuuta 2004 annetun Euroopan parlamentin ja neuvoston asetuksen (EY) N:o 850/2004 (1) ja erityisesti sen 14 artiklan 1 kohdan,
sekä katsoo seuraavaa:
(1)
Pysyviä orgaanisia yhdisteitä koskevan Tukholman yleissopimuksen, jäljempänä ”yleissopimus”, joka on hyväksytty pysyviä orgaanisia yhdisteitä koskevan Tukholman yleissopimuksen hyväksymisestä Euroopan yhteisön puolesta 14 päivänä lokakuuta 2004 tehdyllä neuvoston päätöksellä 2006/507/EY (2), ja valtiosta toiseen tapahtuvaa ilman epäpuhtauksien kaukokulkeutumista koskevaan yleissopimukseen tehdyn pöytäkirjan, jäljempänä ”pöytäkirja”, joka on hyväksytty valtiosta toiseen tapahtuvaa ilman epäpuhtauksien kaukokulkeutumista koskevaan vuoden 1979 yleissopimukseen tehdyn pöytäkirjan hyväksymisestä Euroopan yhteisön puolesta 19 päivänä helmikuuta 2004 tehdyllä neuvoston päätöksellä 2004/259/EY (3), sitoumukset on pantu täytäntöön Euroopan unionissa asetuksella (EY) N:o 850/2004.
(2)
Euroopan unioni ja sen jäsenvaltiot sekä Norja ja Meksiko ovat tehneet ehdotuksia aineiden lisäämiseksi liitteisiin. Yleissopimuksen nojalla perustettu pysyvien orgaanisten yhdisteiden arviointikomitea on saanut päätökseen yhdeksän ehdotetun aineen arvioinnin. Näiden aineiden on todettu noudattavan yleissopimuksessa asetettuja vaatimuksia. Sopimuspuolten konferenssin 4.-8. toukokuuta 2009 pidetyssä neljännessä kokouksessa, jäljempänä ”COP4”, päätettiin sisällyttää kaikki yhdeksän ainetta yleissopimuksen liitteisiin.
(3)
COP4-kokouksessa tehtyjen päätösten vuoksi on tarpeen ajantasaistaa asetuksen (EY) N:o 850/2004 liitteet I ja III. Asetuksen (EY) N:o 850/2004 liite I olisi muutettava ottamaan huomioon, että aineet voidaan luetella ainoastaan yleissopimuksessa.
(4)
COP4-kokouksessa päätettiin sisällyttää kahdeksan ainetta yleissopimuksen liitteeseen A (tuotannon ja käytön lopetus). Yhdeksättä ainetta, perfluorioktaanisulfonihappoa ja sen johdannaisia, jäljempänä ”PFOS”, käytetään edelleen laajalti koko maailmassa, ja COP4-kokouksessa päätettiin sisällyttää se liitteeseen B (rajoittaminen) kuitenkin niin, että säädetään useista poikkeuksista. Asetuksen (EY) N:o 850/2004 rakenne on samantyyppinen, ja siinä on liite I (kiellot) ja liite II (rajoitukset). Yleissopimuksessa määrätään velvoitteesta kieltää sen liitteissä A ja B lueteltujen aineiden tuotanto, käyttö, vienti ja tuonti tai rajoittaa niitä. Kun COP4-kokouksessa tehtyjen päätösten soveltamisalaan kuuluvat aineet sisällytetään asetukseen (EY) N:o 850/2004, on asetuksen rajoitusten soveltamisala yhdenmukainen COP4-kokouksessa tehtyjen päätösten kanssa. Asetuksessa (EY) N:o 850/2004 säädetään tuotantoon, käyttöön ja jätehuoltoon liittyvistä edellytyksistä sekä markkinoille saattamisen rajoituksista.
(5)
PFOS-yhdisteiden markkinoille saattaminen ja käyttö on ollut rajoitettua unionissa kemikaalien rekisteröinnistä, arvioinnista, lupamenettelyistä ja rajoituksista (REACH) annetun Euroopan parlamentin ja neuvoston asetuksen (EY) N:o 1907/2006 (4) liitteen XVII nojalla. PFOS-yhdisteiden voimassa olevissa unionin lainsäädännön rajoituksissa on vähemmän poikkeuksia kuin COP4-kokouksessa tehdyissä päätöksissä. PFOS-yhdisteet sisällytettiin myös 18 päivänä joulukuuta 2009 hyväksytyn tarkistetun pöytäkirjan liitteeseen I. PFOS-yhdisteet olisi näin ollen sisällytettävä asetuksen (EY) N:o 850/2004 liitteeseen I kahdeksan muun aineen tapaan. Sellaisten poikkeusten, jotka olivat voimassa, kun PFOS-yhdisteet lueteltiin liitteessä XVII, soveltaminen jatkuu. Ne mainitaan asetuksen (EY) N:o 850/2004 liitteessä I vain hieman muutettuina. Poikkeusten soveltamisen edellytyksenä tulisi olla parhaiden käytettävissä olevien tekniikoiden käyttö soveltuvin osin. Poikkeus, joka mahdollistaa PFOS-yhdisteiden käytön valvotuissa sähkökemiallisissa pinnoitusjärjestelmissä käytettävissä kostutusaineissa, on voimassa rajoitetun ajan COP4-kokouksessa tehdyn päätöksen mukaisesti. Poikkeuksen voimassaolo voi jatkua yleissopimuksen sopimuspuolten konferenssin hyväksynnällä, jos se on teknisesti perusteltua. Jäsenvaltioiden on raportoitava sallittujen poikkeusten soveltamisesta joka neljäs vuosi. Euroopan unionin olisi yleissopimuksen sopimuspuolena toimitettava jäsenvaltioiden raportteihin perustuva raportti. Komission olisi jatkettava edelleen voimassa olevien poikkeusten tarkastelua sekä tutkittava turvallisempien vaihtoehtoisten aineiden tai teknologioitten käyttömahdollisuuksia.
(6)
Asetuksen (EY) N:o 850/2004 4 artiklan 1 kohdan b alakohdan säännöksiä, jotka koskevat tahattomina vierasainejääminä esiintyviä aineita, olisi sovellettava myös PFOS-yhdisteisiin, jotta voidaan varmistaa mainitun asetuksen yhdenmukainen soveltaminen ja täytäntöönpanon valvonta sekä yhdenmukaisuus yleissopimuksen kanssa. Asetuksen (EY) N:o 1907/2006 liitteen XVII nojalla PFOS-yhdisteitä voidaan käyttää tietyn raja-arvon alittavina määrinä. Kunnes asiasta on käytettävissä uusia tietoja, asetuksen (EY) N:o 1907/2006 liitteessä XVII vahvistetut PFOS-yhdisteiden raja-arvot tavaroissa tarkoittavat pitoisuustasoa, jota alhaisempina pitoisuuksina PFOS-yhdisteitä ei voida järkevästi käyttää niin, että niitä voitaisiin samalla nykyisillä menetelmillä valvoa ja varmistaa säännösten noudattaminen. Näillä raja-arvoilla olisi siten rajoitettava PFOS-yhdisteiden käyttö tahattomien vierasainejäämien tasolle. Tässä asetuksessa olisi vahvistettava aineina tai valmisteissa käytettäville PFOS-yhdisteille vastaavalla tasolla oleva raja-arvo. Tarkoituksellisen käytön estämiseksi tämän tason olisi oltava alhaisempi kuin asetuksessa (EY) N:o 1907/2006 vahvistettu taso.
(7)
Pentabromidifenyylieetterin ja oktabromidifenyylin markkinoille saattamista ja käyttöä rajoitetaan unionissa asetuksen (EY) N:o 1907/2006 liitteen XVII nojalla siten, että liitteessä on vahvistettu enimmäispitoisuus, 0,1 painoprosenttia, jonka alittavien pitoisuuksien markkinoille saattamista ja käyttöä ei rajoiteta. COP4-kokouksessa päätettiin luetteloida yhdisteet, joita esiintyy pentabromidifenyylieetterien ja oktabromidifenyylieetterien kaupallisissa muodoissa ja joilla on pysyvien orgaanisten yhdisteiden ominaisuudet. Yhdenmukaisuuden vuoksi ne johdannaiset, joilla COP4-kokouksessa tehtyjen päätösten mukaisesti on pysyvien orgaanisten yhdisteiden ominaisuudet, olisi sisällytettävä asetukseen (EY) N:o 850/2004 samalla tavalla kuin asetuksen (EY) N:o 1907/2006 liitteessä XVII; näin ollen heksabromidifenyylieetteri-, heptabromidifenyylieetteri-, tetrabromidifenyylieetteri- ja pentabromidifenyylieetterijohdannaiset olisi sisällytettävä asetuksen (EY) N:o 850/2004 liitteeseen I.
(8)
Asetuksen (EY) N:o 850/2004 4 artiklan 1 kohdan b alakohdan säännöksiä, jotka koskevat tahattomina vierasainejääminä esiintyviä aineita, olisi sovellettava myös polybromidifenyylieettereihin (PBDE-yhdisteet), jotta voidaan varmistaa mainitun asetuksen yhdenmukainen täytäntöönpano ja valvonta sekä yhdenmukaisuus yleissopimuksen kanssa. Tässä asetuksessa olisi vahvistettava raja-arvo PBDE-yhdisteiden tahattomille vierasainejäämille aineissa, valmisteissa ja tavaroissa. Kunnes asiasta on käytettävissä uusia tietoja ja komissio on tarkastellut asiaa uudelleen tämän asetuksen tavoitteiden mukaisesti, olisi asetuksen (EY) N:o 1907/2006 liitteessä XVII vahvistettujen kierrätysmateriaalista valmistettujen tavaroiden PBDE-yhdisteiden raja-arvoilla rajoitettava PBDE-yhdisteiden käyttö tahattomien vierasainejäämien tasolle, koska näiden raja-arvojen katsotaan vastaavan pitoisuustasoa, jota alhaisempina pitoisuuksina PBDE-yhdisteitä ei voida järkevästi käyttää, mutta valvonta ja täytäntöönpano voidaan toteuttaa nykyisillä menetelmillä. Tässä asetuksessa olisi vahvistettava aineina, valmisteissa tai tavaroissa käytettäville PBDE-yhdisteille vastaava raja-arvo.
(9)
On tarpeen selventää, että asetuksen (EY) N:o 850/2004 3 artiklassa säädettyä kieltoa ei sovelleta sellaisiin PBDE- ja PFOS-yhdisteitä sisältäviin tavaroihin, jotka ovat jo käytössä tämän asetuksen tullessa voimaan.
(10)
DDT ja heksaklorosykloheksaanit (HCH), mukaan luettuna lindaani, olisi sisällytettävä ilman poikkeuksia. Asetuksen (EY) N:o 850/2004 liitteessä I oleva A osa mahdollistaa sen, että jäsenvaltiot voivat ylläpitää nykyistä DDT:n tuotantoa ja käyttöä dikofolin tuotantoa varten. Yksikään jäsenvaltio ei tällä hetkellä sovella tätä poikkeusta. Dikofolia ei lisäksi sisällytetty biosidituotteiden markkinoille saattamisesta 16 päivänä helmikuuta 1998 annetun Euroopan parlamentin ja neuvoston direktiivin 98/8/EY (5) liitteeseen I eikä kasvinsuojeluaineiden markkinoille saattamisesta 15 päivänä heinäkuuta 1991 annettuun neuvoston direktiiviin 91/414/ETY (6). Tämä poikkeus olisi näin ollen poistettava. HCH, mukaan luettuna lindaani, on sisällytetty asetuksen (EY) N:o 850/2004 liitteessä I olevaan osaan B siten, että siihen sovelletaan kahta poikkeusta tiettyjen erityisten käyttötarkoitusten osalta. Näiden poikkeusten voimassaolo päättyi 1 päivänä syyskuuta 2006 ja 31 päivänä joulukuuta 2007, joten nämä poikkeukset olisi poistettava.
(11)
COP4-kokouksessa tehtyjen päätösten mukaisesti pentaklooribentseeni olisi sisällytettävä asetuksen (EY) N:o 850/2004 liitteisiin I ja III, jotta siihen sovellettaisiin mainitussa asetuksessa säädettyä yleistä kieltoa sekä päästöjen vähentämistä koskevia säännöksiä. Klordekoni ja heksabromibifenyyli olisi siirrettävä liitteessä I olevaan A osaan, koska ne on nyt sisällytetty molempiin kansainvälisiin välineisiin.
(12)
Yleissopimuksen 22 artiklan mukaisesti sen liitteeseen A, B ja C tehdyt muutokset tulevat voimaan vuoden kuluttua siitä päivästä, jolloin tallettaja on ilmoittanut muutoksesta; kyseinen päivä on 26. elokuuta 2010. Asetusta olisi tästä syystä sekä yhdenmukaisuuden vuoksi sovellettava mainitusta päivästä alkaen. Tämän asetuksen olisi siis tultava voimaan kiireellisesti.
(13)
Tässä asetuksessa säädetyt toimenpiteet ovat direktiivillä 67/548/ETY perustetun komitean lausunnon mukaiset,
ON HYVÄKSYNYT TÄMÄN ASETUKSEN:
1 artikla
Muutetaan asetuksen (EY) N:o 850/2004 liitteet I ja III tämän asetuksen liitteen mukaisesti.
2 artikla
Tämä asetus tulee voimaan päivänä, jona se julkaistaan Euroopan unionin virallisessa lehdessä.
Sitä sovelletaan 26 päivästä elokuuta 2010.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 24 päivänä elokuuta 2010.

Labels: 0
3
1
20